**MUDROST**. Mudar čovjek je sposoban shvatiti ono što je najvažnije u životu, sposoban je u Božjem svijetu promatrati i prosuđivati ljudski život i sveukupnu stvarnost.

**RAZUM**. Tim nas darom Duh Sveti osobito osposobljava da možemo razumjeti i prihvatiti Božju riječ te da možemo u svjetlu Božje riječi razumjeti i promatrati sebe, druge ljude i sveukupnu stvarnost.

**SAVJET**. Imati dar savjeta znači biti sposoban pomoći drugome, osobito u važnim trenutcima njegova života u oblikovanju njegova osobnog mišljenja i donošenja osobne odluke.

**JAKOST**. Jak je čovjek sposoban hrabro i ustrajno naviještati – riječju i djelom – Isusovu radosnu vijest o Novome Božjem svijetu i živjeti prema zahtjevima Isusova evanđelja.

**ZNANJE**. Čovjek s darom znanja traži i radosno prihvaća istinu, i to osobito onu od koje se može istinski živjeti: istinu koju susrećemo u Isusu Kristu.

**POBOŽNOST**. Istinski je pobožan čovjek sposoban živjeti u najdubljoj povezanosti s Bogom i s ljudima: Bog je za njega Otac kojem se obraća bez straha, s povjerenjem i s ljubavlju, a svi su mu ljudi braća jer nam je Bog svima zajednički Otac.

**STRAH BOŽJI**. Biti ispunjen strahom Božjim ne znači bojati se Boga, nego to znači biti pun poštovanja – možemo reći i strahopoštovanja - prema Bogu i prema svakome čovjeku. Dar straha Božjega zapravo je drugo ime za ljubav prema Bogu i bližnjemu.